Holger K. Nielsen (SF), 2002-12-05:
Hr. Ulrik Kragh vil have forsvarsundtagelserne ind i den her debat.
Jeg er helt uforstående over for, hvad det har med det her at gøre.
Jeg har sagt, at EU bør formulere en fredspolitik i forhold til Tjetjenien.
Jeg nævnte, at Kaspulatov, den tidligere dumaformand, på den tjetjenske verdenskongres faktisk kom med et udspil, et udspil, der i øvrigt har været forhandlet i de såkaldte Lichtensteinforhandlinger med Rybkin, Kaspulatov og bl.a. Sakajev.
Og det, som ligger i det, er i høj grad en kosovoagtig løsning med international tilstedeværelse, en afmilitarisering og så autonomi til Tjetjenien.
Det kunne Venstre jo forholde sig til i stedet for alt det andet sniksnak om forsvarsundtagelsen, og jeg ved ikke hvad, som man kører omkring med.
Så spørger fru Gudrun Laub, om det så ikke er politiet, der skal give en undskyldning.
Ærlig talt, jeg synes da, det er ligegyldigt.
Jeg siger det danske samfund, ikke om det er politiet, domstolen.
Venstre har så travlt med at sige: Uh, det er dem, det er ikke mig, det er de andre.
Den der med at flytte aben for at placere et ansvar for det her er da uinteressant.
Sakajev er blevet løsladt.
Det er vi glade for.
Det eneste, jeg siger, er: Bør vi så ikke vise det storsind, at vi efterfølgende giver Sakajev en beklagelse eller undskyldning, hvad man nu kalder det?
Jeg er helt tilfreds med, at man beklager det i det her forslag til vedtagelse, som er fremsat. Så spørger fru Gitte Lillelund Bech, om man ikke er i sin gode ret til at spørge om det.
Naturligvis er man det.
Men jeg kan måske undre mig lidt over, at uddannelsesordførerne for Venstre og andre lige pludselig er begyndt at interessere sig for de her ting.
Men jeg modtager gerne spørgsmål fra alle i Venstres folketingsgruppe, om man så kom alle nogleogfyrre, eller hvor mange man nu er, og stod i kø og stillede mig spørgsmål, skulle jeg gerne svare på dem.
Jeg synes bare ikke, de bidrager til at føre debatten omkring Tjetjenien, omkring det dansk-russiske forhold videre, og det er det, jeg beder om.
Jeg må tilstå, at niveauet i Venstres folketingsgruppe falder til et niveau, hvor jeg synes, at man må stille sig selv det spørgsmål, om det i en debat om Tjetjenien og om Rusland og Danmark hører til dér.
Det må jeg altså efterhånden tilstå.
Jeg ved godt, at Venstre har en stor folketingsgruppe, hvor der er mange, der ikke har mulighed for at komme på talerstolen i alle mulige sammenhænge.
Jeg kan forstå, at man har givet frit løb i dag, men jeg synes, det er rimelig uværdigt, at det skal bruges i den her form for debat, vi kører i øjeblikket.
Jeg skal forsøge at besvare nogle af de her spørgsmål.
Hr. Søren Gade spørger, hvorfor han som folketingsmedlem skal beklage, for han har ikke haft noget med det at gøre.
Jeg har hele tiden sagt, at jeg synes - jeg kan forstå, at hr. Søren Gade er uenig, o.k. det er han så, det er jo hans valg at være uenig - at det danske samfund skulle give en beklagelse.
Folketinget repræsenterer det danske samfund, og den er såmænd ikke længere end det.
Det er jo ikke så nemt for mig som repræsentant for samfundet at gøre det alene.
Jeg har sagt til hr. Sakajev, at jeg beklager det meget.
Jeg synes, det var beklageligt, det har jeg sagt til ham.
Men jeg synes faktisk, at man godt kunne tage sig sammen og vise den gestus, også selv om han ikke har forlangt det.
Man giver jo ikke kun beklagelser til folk, fordi de forlanger det.
Men det vil Venstre ikke.
De har alle mulige undskyldninger for ikke at være med til det.
Det er så deres problem.
Som bekendt blev Akhmed Sakajev løsladt i går.
Bevismaterialet fra Rusland var for tyndt, og det synes jeg vi skal glæde os over her i Folketinget i dag.
Men der er jo stadig krig i Tjetjenien.
Krigen fortsætter, der er dræbt mere end 100.000 mennesker i den konflikt, og flere hundredtusinde er på flugt, Tjetjenien er stadig et blødende sår i Europa, og selv om vi var glade efter løsladelsen, er vi derfor stadig nødt til at forholde os til dette blødende sår.
EU og Danmark ønsker et tæt forhold til Rusland.
Det er indlysende, at der er brodne kar på begge sider.
Der er også begået grusomme handlinger fra tjetjensk side,
f.eks. terrorhandlinger som den, vi så på teateret i Moskva i oktober måned, og dem må vi naturligvis klart tage afstand fra.
Ja, terrorisme ikke alene må, men skal vi tage afstand fra, for terror og terrorisme har aldrig nogen sinde hjulpet et folk til at få større autonomi, endsige selvstændighed. Kort tid efter terroraktionen blev den tjetjenske verdenskongres afholdt her i København, og det affødte meget voldsomme og negative reaktioner fra russisk side.
Man opfordrede deltagerne og arrangørerne til at aflyse kongressen.
Jeg deltog selv i kongressen, og min og vores indstilling var, at netop i situationen efter terroraktionen i Moskva var og er det vigtigt, at moderate kræfter - folk der ønsker en politisk løsning - får mulighed for at tale sammen og diskutere en politisk løsning for Tjetjenien.
Dette gav anledning til en voldsom russisk reaktion med en forværring af det dansk-russiske forhold til følge, og i den situation reagerede myndighederne på en anmodning om at arrestere Akhmed Sakajev.
Der er ingen tvivl om, at man var nødt til at reagere på en sådan anmodning for at undersøge de meget voldsomme russiske beskyldninger, men hele den dramatiske måde, arrestationen foregik på, var efter vores mening meget, meget kritisabel og kan dårligt fortolkes anderledes, end at man gik i panik på grund af et pres fra Rusland.
Det er vigtigt, at vi får diskuteret de ting, og derfor ser jeg frem til at få en god debat her i Folketinget i dag.
Besvarelse